รูดอล์ฟ ฟอน โกลเดินบาม

**รูดอล์ฟ ฟอน โกลเดินบาม** เป็นอดีตนายทหารของสหพันธ์กาแล็กซีซึ่งผันตัวเข้าสู่สนามการเมืองจนได้เป็นประธานาธิบดีและนายกรัฐมนตรีสหพันธ์ เขาตั้งตัวเองเป็น **จักรพรรดิรูดอล์ฟที่ 1** และประกาศเปลี่ยนสหพันธ์กาแล็กซีเป็นจักรวรรดิกาแล็กซีในปีอวกาศที่ 310

## ประวัติ

### งานทางทหาร

รูดอล์ฟ ฟอน โกลเดินบาม เกิดในครอบครัวทหาร อิทธิพลของครอบครัวทำให้เขาตัดสินใจเดินเข้าสู่เส้นทางทหาร รูดอล์ฟจบการศึกษาจากโรงเรียนนายร้อยสหพันธ์และติดยศร้อยตรีในปีอวกาศที่ 288 และเข้าสังกัดหน่วยรักษาความมั่นคงทางหลวงรีเกิล (กลุ่มดาวนายพราน) ในตำแหน่งนายทหารธรรมนูญ ด้วยตำแหน่งนี้ เขาสามารถกำจัด "สี่ปีศาจร้าย" ในหน่วยทหาร อันได้แก่เหล้า, การพนัน, ยาเสพติด และการรักร่วมเพศ แม้ปัญหาดังกล่าวจะเกิดขึ้นกับผู้มีตำแหน่งสูงกว่าเขาก็ไม่สน ผู้นำในหน่วยดังกล่าวไม่พอใจการทำงานของรูดอล์ฟ จึงเลื่อนเขาขึ้นเป็นร้อยโทและทำเรื่องโอนย้ายไปประจำที่หน่วยอื่น

รูดอล์ฟได้เข้าประจำการที่ระบบดาวบีเทลจุสซึ่งเป็น "ถนนใหญ่ของสลัดอวกาศ" การจู่โจมอันหลักแหลมของเขาทำให้เขาได้ฉายาว่า "นายพลวูดคนที่สอง" เขาปราบปรามสลัดอวกาศที่ระบบดาวบีเทลจุสอย่างโหดร้ายและไม่ปราณี แม้จะเผชิญคำวิจารณ์ แต่เสียงแซ่ซ้องสรรเสริญกลับดังกว่ามาก

### งานการเมือง

ปีอวกาศที่ 296 พลตรีรูดอล์ฟในวัย 28 ปีลาออกจากกองทัพและเข้าสู่สนามการเมือง เขาตั้งพรรคพันธมิตรปฏิรูปแห่งชาติ และได้ครองเสียงอันดับหนึ่งในสภาหลังการเลือกตั้งไม่กี่ครั้ง เขาได้รับเลือกตั้งเป็นนายกรัฐมนตรีสหพันธ์โดยการลงคะแนนเสียงทางตรงจากประชาชน ต่อมาเขาแก้บทบัญญัติในรัฐธรรมนูญที่ห้ามบุคคลดำรงตำแหน่งทางการเมืองทับซ้อนกัน ทำให้เขาได้ควบตำแหน่งประธานาธิบดีโดยการลงมติของสภา

การที่เขาเป็นทั้งประธานาธิบดีและนายกรัฐมนตรี ทำให้รูดอล์ฟกลายเป็นบุคคลที่ทรงอำนาจมากที่สุดในกาแล็กซี นักประวัติศาสตร์ดี. ซินแคลร์ เคยระบุว่า "*ลำพังทั้งสองตำแหน่งต่างมีอำนาจจำกัด แต่เมื่ออำนาจทั้งสองถูกรวมเข้าด้วยกันในตัวบุคคลคนเดียว ผลลัพธ์ทางเคมีที่น่าสะพรึงก็บังเกิด เนื่องจากจะไม่มีผู้ใดยืนขวางเส้นทางอำนาจทางการเมืองของรูดอล์ฟ ฟอน โกลเดินบาม ได้อีกต่อไป*"

### จักรพรรดิกาแล็กซี

รูดอล์ฟประกาศปฏิรูปสหพันธ์กาแล็กซีเป็นจักรวรรดิกาแล็กซีในปีอวกาศที่ 310 และประกาศตนเป็น "ไคเซอร์ผู้ศักดิ์สิทธิ์และละเมิดมิได้" เขายกเลิกระบบปีอวกาศ และประกาศใช้ปีจักรวรรดิที่ 1

การปกครองของรูดอล์ฟมีประสิทธิภาพมาก ในไม่ช้าก็สามารถขจัดการทุจริตคอร์รัปชั่นได้อย่างแทบหมดจด รูดอล์ฟเอาตัวเองเป็นผู้ตั้งกฎเกณฑ์ของวิถีชีวิตของมวลมนุษยชาติ สิ่งต่างๆที่ถูกเขามองว่า “ชั้นต่ำ, หยาบช้า, เสื่อม, อ่อนแอ” ถูกขจัดสิ้น อย่างไรก็ตาม นั่นยังไม่ใช่อิฎฐารมณ์สูงสุดของรูดอล์ฟ เขาเชื่อว่าสิ่งที่จะมาบั่นทอนความเป็นเอกภาพและระเบียบของสังคมหาใช่คำวิจารณ์หรือฝ่ายตรงข้าม แต่เป็นสิ่งปนเปื้อนแปลกปลอม

ในปีจักรวรรดิที่ 9 รูดอล์ฟตราพระราชบัญญัติกีดกันผู้บกพร่องทางพันธุกรรมขึ้น กฎหมายดังกล่าวทำให้เกิดการบังคับทำหมันต่อคนที่ “ไร้ประโยชน์” อันได้แก่ผู้พิการ และคนที่อยู่ต่ำกว่าเส้นความยากจน ผู้ป่วยทางจิตถูกนำตัวไปรับการุณยฆาต

นักการเมืองในสภาไรชส์ทาคออกมาวิพากษ์วิจารณ์กฎหมายดังกล่าวอย่างรุนแรง รูดอล์ฟตอบโต้นักการเมืองเหล่านั้นด้วยการสั่งยุบสภาเป็นการถาวร รูดอล์ฟจัดตั้งกรมรักษาความสงบเรียบร้อยในสังคม ในสังกัดกระทรวงมหาดไทย ซึ่งเป็นหน่วยงานที่มีอำนาจเด็ดขาดต่อข่ายความผิดทางการเมือง และนั่นก็ทำให้เกิดการกวาดล้างฝ่ายตรงข้ามทางการเมืองครั้งใหญ่จนมีผู้เสียชีวิตกว่าสี่พันล้านคน

นอกจากจะกวาดล้างฝ่ายตรงข้ามแล้ว รูดอล์ฟยังตั้งคณะบุคคลขึ้นมาค้ำจุนระบอบการปกครองของตนโดยการสร้างระบบขุนนางขึ้นมา คนเหล่านี้ทั้งหมดล้วนเป็นคนขาวซึ่งได้รับนามสกุลเยอรมันแบบโบราณ

จักรพรรดิรูดอล์ฟสวรรคตในปีจักรวรรดิที่ 42 โดยไม่มีพระราชโอรสสืบราชบัลลังก์ บัลลังก์จึงตกเป็นของซีกิสมุนด์ บุตรชายของพระธิดาองค์ใหญ่ อย่างไรก็ตาม รูดอล์ฟมีพระโอรสองค์หนึ่งที่เกิดกับหม่อมมักดาเลนา แต่เป็นที่ร่ำลือว่าพระโอรสนั้นเกิดมาปัญญาอ่อน ครอบครัวของนาง แพทย์พยาบาลผู้ทำคลอด ทั้งหมดล้วนถูกทำให้เสียชีวิต

## เกร็ด

* พระราชบัญญัติขจัดความบกพร่องทางพันธุกรรม อ้างอิงจาก "อัคซีโยน เท4" (Aktion T4) ของนาซีเยอรมนี
* กรมรักษาความสงบเรียบร้อยในสังคม อ้างอิงจาก "ตำรวจรักษาความสงบ" (Ordnungspolizei ) ของนาซีเยอรมนี

## อ้างอิง

1. ↑ 1.0 1.1 1.2 บทนำ - ประวัติศาสตร์ของกาแล็กซีโดยสรุป *ตำนานวีรบุรุษแห่งกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp.